ກອງປະຊຸມໃຫຍ່ຄັ້ງທີ V ຂອງຄະນະພັກຮາກຖານກົມພາສີ ກະຊວງການເງິນ ໄດ້ໄຂຂຶ້ນຢ່າງເປັນທາງການ ໃນຕອນເຊົ້າຂອງວັນທີ 25 ກໍລະກົດ 2015 ຢູ່ທີ່ຫ້ອງປະຊຸມໃຫຍ່ກະຊວງການເງິນ ແລະ ໄດ້ດຳເນີນເປັນເວລາ 1 ວັນເຕັມ ພາຍໃຕ້ການເປັນປະທານຂອງສະຫາຍ ດຣ. ອາດສະພັງທອງ ສີພັນດອນ ຄະນະພັກກະຊວງການເງິນ, ເລຂາຄະນະພັກຮາກຖານກົມພາສີ, ຫົວໜ້າກົມພາສີ ຊຶ່ງກອງປະຊຸມດັ່ງກ່າວ ໄດ້ໃຫ້ກຽດຕ້ອນຮັບສະຫາຍ ດຣ. ລຽນ ທິແກ້ວ ກຳມະການສູນກາງພັກ, ເລຂາຄະນະພັກກະຊວງການເງິນ, ລັດຖະມົນຕີວ່າການກະຊວງການເງິນ ແລະ ມີບັນດາຜູ້ແທນເຂົ້າຮ່ວມກອງປະຊຸມທັງໝົດ 120 ສະຫາຍ, ຍິງ 19 ສະຫາຍ; ເປັນຜູ້ແທນສົມບູນ 116 ສະຫາຍ, ຍິງ 18 ສະຫາຍ; ຊຶ່ງເປັນຕົວແທນໃຫ້ແກ່ສະມາຊິກພັກທັງໝົດ 130 ສະຫາຍ, ຍິງ 22 ສະຫາຍ; ມີບັນດາແຂກຖືກເຊີນ 22 ສະຫາຍ, ຍິງ 4 ສະຫາຍ. ຊຶ່ງຜູຸ້ແທນທີ່ເຂົ້າຮ່ວມກອງປະຊຸມໃນຄັ້ງນີ້ ໄດ້ຍົກສູງຄວາມຮັບຜິດຊອບ ແລະ ສຸມສະຕິປັນຍາຂອງຕົນເຂົ້າໃນການຄົ້ນຄວ້າ, ປະກອບຄຳຄິດ-ຄຳເຫັນຕໍ່ກອງປະຊຸມ ຢ່າງກົງໄປກົງມາ ເຮັດໃຫ້ກອງປະຊຸມ ດຳເນີນໄປດ້ວຍບັນຍາກາດຟົດຟື້ນ, ສຳເລັດຕາມຈຸດປະສົງ ແລະ ລະດັບຄາດໝາຍທີ່ວາງໄວ້.
ໃນວາລະກອງປະຊຸມ ສະຫາຍ ດຣ. ອາດສະພັງທອງ ສີພັນດອນ ໄດ້ກ່າວເປີດກອງປະຊຸມຄະນະພັກຮາກຖານກົມພາສີຢ່າງເປັນທາງການ ແລະ ໄດ້ຂຶ້ນຜ່ານບົດລາຍງານການເມືອງຕໍ່ກອງປະຊຸມໃຫຍ່ຄັ້ງທີ V ຂອງຄະນະພັກຮາກຖານກົມພາສີ ແຕ່ປີ 2011-2014 ແລະ ທິດທາງແຜນການ ແຕ່ປີ 2015-2018 ໂດຍສັງເຂບ, ຜ່ານບົດສຳຫລວດການນຳພາລວມຂອງຄະນະພັກຮາກຖານກົມພາສີ ໃນແຕ່ລະໄລຍະ ຜ່ານມາ.
ພາຍຫລັງທີ່ຮັບຟັງການລາຍງານ ບັນດາວຽກງານຕ່າງໆໃນໄລຍະຜ່ານມາ ຂອງສະຫາຍເລຂາຄະນະພັກຮາກການກົມພາສີຊຸດເກົ່າ ເປັນທີ່ຮຽບຮ້ອຍແລ້ວ ສະຫາຍ ດຣ. ລຽນ ທິແກ້ວ ກຳມະການສູນ ກາງພັກ, ເລຂາຄະນະພັກກະຊວງການເງິນ, ລັດຖະມົນຕີວ່າການກະຊວງການເງິນ ຕາງໜ້າໃຫ້ແກ່ຄະນະພັກກະຊວງການເງິນ ກໍ່ໄດ້ໃຫ້ກຽດໂອ້ລົມຕໍ່ກອງປະຊຸມບາງຕອນວ່າ: ກອງປະຊຸມຄັ້ງປະຖົມມະລຶກ ຂອງຄະນະພັກຮາກຖານກົມພາສີໃນຄັ້ງນີ້ ໄດ້ດຳເນີນໄປດ້ວຍບັນຍາກາດທີ່ດີ, ສ້າງສັນ ແລະ ມີຄວາມເປັນເອກະພາບສູງ ໃນການເລືອກຕັ້ງເອົາສະຫາຍເລຂາ, ຮອງເລຂາ ແລະ ປະທານກວດກາ ຂອງຄະນະພັກ ຮາກຖານກົມພາສີ; ຊຶ່ງກອງປະຊຸມດັ່ງກ່າວນີ້ ໄດ້ມີການຄົ້ນຄວ້າ, ຕີລາຄາຄວາມເໝາະສົມ ແລະ ຄວາມຕໍ່ເນື່ອງ ຕໍ່ການນຳພາ ຂອງຄະນະພັກຮາກຖານຂອງກົມພາສີ ໃນໄລຍະຜ່ານມາ ຊຶ່ງຜ່ານມາ ແມ່ນໄດ້ມີຜົນສຳເລັດຢ່າງສະຫງ່າງາມ ໃນການຈັດຕັ້ງປະຕິບັດການເມືອງ-ແນວຄິດໃນກົມພາສີ ພາຍໃຕ້ການນຳພາຂອງຄະນະພັກກະຊວງການເງິນ ຊຶ່ງໃນນັ້ນ, ກອງປະຊຸມໄດ້ເປັນ ເອກະສັນກັນເລືອກຕັ້ງເອົາ ສະຫາຍ ດຣ. ອາດສະພັງທອງ ສີພັນດອນ ສືບຕໍ່ເປັນເລຂາຄະນະພັກຮາກຖານກົມພາສີ ອີກຕື່ມວາລະໜຶ່ງ, ເລືອກເອົາສະຫາຍ ບຸນປະເສີດ ສີກຸນລະບຸດ ສືບຕໍ່ເປັນຮອງເລຂາຄະນະພັກຮາກຖານກົມພາສີ ອີກຕື່ມ ສະໄໝໜຶ່ງ ແລະ ກອງປະຊຸມຍັງໄດ້ເລືອກເອົາປະທານກວດກາ ທີ່ຖືກຕ້ອງຕາມການນຳພາຂອງພັກ ໂດຍເລືອກເອົາ ສະຫາຍ ສົມພິດ ແສງມະນີວົງ ເປັນປະທານກວດກາຄະນະພັກຮາກຖານກົມພາສີ, ສະຫາຍ ສົມເພັດ ສີວົງໄຊ ເປັນກຳມະການພັກ, ສະຫາຍ ວົງຄຳແຫງ ວົງທະຈັກ ເປັນກຳມະການພັກ, ສະຫາຍ ສູນທະລາ ຕະກຸນທອງ ເປັນກຳມະການພັກ ແລະ ສະຫາຍ ນາງ ຂັນແກ້ວ ວົງໄຊ ເປັັນກຳມະການພັກ; ນອກຈາກນີ້ ຜູ້ແທນກອງປະຊຸມ ຍັງໄດ້ພ້ອມກັນໃຊ້ສິດຂອງຕົນ ປ່ອນບັດເລືອກຕັ້ງເອົາຜູ້ແທນ ໄປຮ່ວມກອງປະຊຸມໃຫຍ່ຄັ້ງທີ II ຂອງອົງຄະນະພັກກະຊວງການເງິນ, ເຊີ່ງມີຜູ້ສະໜັກຮັບເລືອກຕັ້ງຈຳນວນ 36 ສະຫາຍ, ຍິງ 8 ສະຫາຍ; ເລືອກໄດ້ຜູ້ແທນສົມບູນຈຳນວນ 31 ສະຫາຍ, ຍິງ 5 ສະຫາຍ.
ຊຶ່ງຕໍ່ມາ ກອງປະຊຸມໄດ້ພ້ອມກັນຄົ້ນຄວ້າ ແລະ ປະກອບຄຳເຫັນໃສ່ຮ່າງບົດລາຍງານການເມືອງ, ແຜນພັດທະນາຂະແໜງພາສີ, ທິດທາງຄາດໝາຍສູ້ຊົນຂອງວຽກງານໃນແຕ່ລະດ້ານ ກ່ຽວກັບວຽກງານ ກໍ່ສ້າງພັກ-ພະນັກງານ ແລະ ບົດສຳຫລວດການນຳພາລວມ ຂອງຄະນະພັກຊຸດເກົ່າ. ໃນນັ້ນ ໄດ້ຕີລາຄາດ້ານດີ, ດ້ານອ່ອນ, ຂໍ້ຄົງຄ້າງ, ສາຍເຫດ, ບົດຮຽນໃນການຊີ້ນຳ-ນຳພາ ແລະ ການຈັດຕັ້ງປະຕິບັດມະຕິ ກອງປະຊຸມໃຫຍ່ໃນ 3 ປີຜ່ານມາ; ພ້ອມນີ້, ກອງປະຊຸມຍັງໄດ້ເປັນເອກະສັນກັນຮັບຮອງເອົາທິດທາງ, ແຜນການ 3 ປີໃນຕໍ່ໜ້າ ນັບແຕ່ປີ 2015-2018 ເຊີ່ງມີເນື້ອໃນຕົ້ນຕໍ ດັ່ງນີ້:
1.ເພີ່ມທະວີການສຶກສາອົບຮົມດ້ານການເມືອງ-ແນວຄິດ ໃຫ້ສະມາຊິກພັກ-ພະນັກງານ ຢ່າງເປັນປົກກະຕິ ແນໃສເພື່ອເຊື່ອມຊຶມ, ກຳແໜ້ນແນວທາງນະໂຍບາຍຂອງພັກ, ລະບຽບກົດໝາຍຂອງລັດ ແລະ ສາມາດຜັນຂະຫຍາຍເປັນອັນລະອຽດ ເຂົ້າໃນວຽກງານຕົວຈິງ; ຍົກສູງຄວາມຕື່ນຕົວທາງດ້ານການເມືອງ, ມີຄຸນສົມບັດສິນທຳປະຕິວັດ ແນໃສ່ເຮັດໃຫ້ສະມາຊິກພັກ-ພະນັກງານ ມີຄວາມເປັນເອກະພາບກັບແນວທາງ ແລະ ການນຳພາຂອງພັກ, ມີຫລັກໜັ້ນຊົນຊັ້ນໜັກແໜ້ນ, ມີສະຕິລະວັງຕົວສູງ ຕໍ່ກົນອຸບາຍຫັນປ່ຽນໂດຍສັນຕິຂອງອິດທິກຳລັງປໍລະປັກ ເພື່ອປົກປ້ອງແນວທາງຂອງພັກ; ຍົກສູງນໍ້າໃຈຮັບຜິດຊອບ, ຄວາມເປັນແບບຢ່າງນຳໜ້າຂອງສະມາຊິກພັກ-ພະນັກງານ ໃນການຈັດຕັ້ງປະຕິບັດມະຕິຂອງພັກ ແລະ ລະບຽບກົດໝາຍຂອງລັດ.
2.ເອົາໃຈໃສ່ຊີ້ນຳວຽກງານວິຊາສະເພາະ ສືບຕໍ່ສ້າງຄວາມເຂັ້ມແຂງໃນການຄຸ້ມຄອງວຽກງານພາສີຕາມທິດ ຫັນການຄຸ້ມຄອງຕາມສາຍຕັ້ງ, ປະສານສົມທົບກັບອົງການປົກຄອງທ້ອງຖິ່ນ ໃນການປັບປຸງກົງຈັກການຈັດຕັ້ງພາສີ, ຄົ້ນຄວ້າ ແລະ ສ້າງບັນດານິຕິກຳຕ່າງໆ ໃຫ້ສອດຄ່ອງກັບແຜນການຍຸດທະສາດພັດທະນາວຽກງານພາສີ ໃນ 5 ປີຕໍ່ໜ້າ; ສຸມໃສ່ຊີ້ນຳການຈັດເກັບລາຍຮັບຂອງແຕ່ລະສົກປີ ໃຫ້ປະຕິບັດໄດ້ຕາມແຜນການ ຫລື ລື່ນແຜນການທີ່ວາງໄວ້; ເພີ້ມທະວີຄວາມຮັບຜິດຊອບເຂົ້າໃນການຄຸ້ມຄອງ, ຕິດຕາມ, ກວດກາ ແລະ ຕ້ານການຄ້າຂາຍເຖື່ອນທຸກຮູບແບບ, ຫັນການຄຸ້ມຄອງວຽກງານພາສີເປັນທັນສະໄໝ ດ້ວຍການນຳໃຊ້ເຄື່ອງມືທີ່ທັນສະໄໝ; ເພີ່ມທະວີວຽກງານການກວດກາ-ກວດການ ແລະ ຊີ້ນຳ-ນຳພາ ການຈັດຕັ້ງປະຕິບັດລະບຽບກົດ ໝາຍພາສີ ແລະ ລະບຽບກົດໝາຍອື່ນໆ ທີ່ກ່ຽວຂ້ອງ ເພື່ອແກ້ໄຂປະກົດການຫຍໍ້ທໍ້ໃນຂົງເຂດພາສີ ໃຫ້ຫຼຸດລົງເທື່ອລະກ້າວ; ສ້າງທຸກເງື່ອນໄຂໃຫ້ມີຄວາມພ້ອມ ໃນການກະກຽມເຂົ້າຮ່ວມປະຊາຄົມເສດຖະກິດອາຊຽນ ຂອງ ສປປ ລາວ.
3.ເພີ້ມທະວີການຊີ້ນຳ-ນຳພາ ແລະ ຊຸກຍູ້ບັນດາອົງການຈັດຕັ້ງມະຫາຊົນ ໃຫ້ເຄື່ອນໄຫວຕາມພາລະບົດບາດຂອງຕົນ ເພື່ອເປັນກຳລັງແຮງຊ່ວຍຄະນະພັກຮາກຖານ ແລະ ຄະນະໜ່ວຍພັກອ້ອມຂ້າງຄະນະພັກຮາກຖານ ໃນການຈັດຕັ້ງປະຕິບັດໜ້າທີ່ການເມືອງ ໃຫ້ບັນລຸຜົນສຳເລັດ ແລະ ມີປະສິດທິຜົນສູງ.
4.ຕັ້ງໜ້າສຶກສາອົບຮົມໃຫ້ສະມາຊິກພັກ-ພະນັກງານ ແລະ ລັດຖະກອນ, ໃຫ້ສາມາດກຳແໜ້ນ, ເຊື່ອມຊຶມຕໍ່ແນວທາງປ້ອງກັນຊາດ-ປ້ອງກັນຄວາມສະຫງົບ ຂອງພັກ ເພື່ອສົ່ງເສີມສະຕິລະວັງຕົວປະຕິວັດ, ຈຳແນກໄດ້ມິດ ແລະ ສັດຕູຈະແຈ້ງ, ສາມາດຕີຕ້ານກັບກົນອຸບາຍຂອງພວກບໍ່ຫວັງດີຢ່າງທັນການ, ເຂົ້າຮ່ວມຢ່າງຕັ້ງໜ້າໃນການປົກປັກຮັກສາປ້ອງກັນສຳນັກງານ, ກົມກອງໃຫ້ມີຄວາມປອດໄພ.
ໃນວາລະສຸດທ້າຍຂອງກອງປະຊຸມ ຄະນະຈັດຕັ້ງພິທີໄດ້ຈັດງານສີລະປະວັນນະຄະດີ ຊຶ່ງປະກອບມີ 9 ບົດເພງ ແລະ 3 ບົດຟ້ອນ; ສ່ວນນັກສີລະປະ ແມ່ນມາຈາກກອງສີລະປະແຫ່ງຊາດ, ກ້ອນກຳລັງຂອງ ເຈົ້າໜ້າທີ່ພາສີ, ກ້ອນກຳລັງຂອງມະຫາຊົນຈຳນວນໜຶ່ງ ພ້ອມນີ້ຍັງມີ ກອງດູລິຢາງ ທີ່ມາຈາກເຍົາວະຊົນ 2 ທັນວາເຂົ້າຮ່ວມ ຊຶ່ງເຮັດໃຫ້ມີບັນຍາກາດທີ່ມີຄວາມໝາຍ-ຄວາມສຳຄັນດັ່ງກ່າວ ຍິ່ງເປັນຂະບວນການ ຟົດຟື້ນມ່ວນຊື່ນຂຶ້ນຕື່ມ ແລະ ຈົບລົງດ້ວຍຜົນສຳເລັດຢ່າງສະຫງ່າງາມ.
ກອງປະຊຸມ ໄດ້ປິດລົງຢ່າງເປັນທາງການ ໃນເວລາ 16 ໂມງ 30 ນາທີ ຂອງວັນດຽວກັນ.
ຂ່າວ, ພາບ ທິວາພອນ
ຂໍຂອບໃຈ